Að því gefnu að Harry hefði ekki endanlega misst allan áhuga á að leita sér að flugustöng á sínum tíma , þá þætti mér ekki ólíklegt að hann ætti nú þegar miðlungs hraða stöng . Flestar fyrstu stangir veiðimanna eru medium action . Þetta eru stangirnar sem hlaða sig niður að miðju eða aðeins lengra . Þrátt fyrir að vera stífari heldur en slow action stangirnar , þá er nóg eftir af tilfinningu í stönginni þannig að veiðimaðurinn finnur vel fyrir fiskinum . Stífleikanum fylgir það einnig að maður finnur betur hvort línan hleður stöngina að einhverju marki sem er töluverður kostur , ekki satt . Að þessu sögðu , þá er rétt að taka það fram að þessar stangir eru ekki á neinn hátt eyrnamerktar byrjendum eingöngu . Margir veiðimenn sem hafa frekar hægan kaststíl velja þessar stangir einfaldlega vegna þess að þær virka heilt yfir vel í púpuveiði , þurr - og straumflugur . Með bættum efnum og aðferðum við stangarframleiðslu , hafa þessar stangir öðlast nýtt líf . Þær nýrri hlaða sig jafnvel betur en áður , bjóða samt sem áður upp á sömu mýktina og leyfa veiðimanninum að finna vel fyrir jafnvel minnsta fiski . Þeir veiðimenn sem hafa tamið sér hraðan kaststíl eru yfirleitt ekki sáttir við svona stangir , finnst þeir ekki ná nægri hleðslu úr þeim og kjósa heldur stífari stangir .